Kegyelem nektek és békesség Istentől a mi Atyánktól és az Úr Jézus Krisztustól! Ámen

Jn 6, 1-13
*1Jézus ezután elment a Galileai-tengernek, Tibériás tavának túlsó partjára. 2Nagy sokaság követte őt, mert látták, milyen jeleket vitt végbe a betegeken. 3Jézus pedig felment a hegyre, és ott leült a tanítványaival együtt. 4Közel volt a páska, a zsidók ünnepe. 5Amikor Jézus észrevette, hogy nagy sokaság közeledik hozzá, így szólt Fülöpnek: Honnan vegyünk kenyeret, hogy ezek ehessenek? 6Ezt pedig azért kérdezte tőle, hogy próbára tegye, mert ő már tudta, mit fog tenni. 7Fülöp így válaszolt neki: Kétszáz dénár árú kenyér sem elég nekik, hogy mindenki kapjon valami keveset. 8Egyik tanítványa, András, Simon Péter testvére így szólt hozzá: 9Van itt egy gyermek, akinél van öt árpakenyér és két hal, de mi ez ennyi embernek? 10Jézus ezt mondta: Ültessétek le az embereket! Füves terület volt az. Letelepedtek tehát a férfiak, szám szerint mintegy ötezren. 11Jézus pedig vette a kenyereket, hálát adott, és kiosztotta az ott ülőknek; ugyanúgy osztott a halakból is, amennyit kívántak. 12Amikor pedig jóllaktak, így szólt tanítványaihoz: Szedjétek össze a maradékot, hogy semmi se vesszen kárba! 13Összeszedték tehát, és tizenkét kosarat töltöttek meg az öt árpakenyér maradékával, amit meghagytak azok, akik ettek.*

Kegyelemmel táplált Gyülekezet!

Talán többen hallották, vagy olvasták már azt a kis írást, amely arról szól, hogy egy apa a fiával sétál hazafelé sietve az iskolából, amikor is a kisfiú megkérdi az édesapját, hogy mennyit keres egy óra alatt. Az apa kis hümmögés után 3000 Ft-ot mond neki. Sétálnak tovább, az apa pedig sietteti a fiát, mert még otthon dolgoznia kell. Már éppen belépnének a házba, mikor a kisfiú megkérdi az apját, hogy nem adna-e neki 1000 Ft-ot? Az apa kissé idegesen oktatja erre ki a fiát, hogy bizony 1000 Ft az nem játék, a pénzért meg kell dolgozni és egyébként is, minek neki pénz, mikor mindent megkap, amire valóban szüksége lehet. A fiú inkább nem firtatja tovább a dolgot, az apa pedig megy is a szobájába dolgozni. Este aztán mégis úgy dönt, hogy lefekvéskor megkérdezi a fiát, hogy mire kellene egyáltalán neki az az ezres és, ha nem valami teljesen felesleges holmiról van szó, akkor odaadja neki, játszani ma úgyse jutott idő, legalább ennek örüljön... Meg is kérdi a már ágyban fekvő fiát, aki erre kimászik az ágyból és a malacperselyéért megy, aztán az apjának adja azt. „Ebbe kétezer forintot már összegyűjtöttem” – mondja a kisfiú -, „ha szerzek még egy ezrest hozzá, akkor épp tudok venni egy plusz órát magamnak az életedből…”

Nem csak szülőként, hanem egyébként is bizony könnyedén tudjuk szem elől téveszteni a célt és észre se vesszük, hogy milyen gyakran hagyjuk, hogy a farok csóválja kutyát, vagy másként kifejezve, hogy a lekvár tegye el a nagymamát. Hagyjuk, hogy az életünkben, a hitünkben felboruljanak, a feje tetejére álljanak a dolgok, és bizony sokszor még nagyon csinosra is idealizáljuk, hogy ennek bizony így kell működnie. Elhisszük a világ diktálta szabályokat és azok hiába követelnek tőlünk egyre hajmeresztőbb dolgokat, bizony számtalan esetben csak legyintünk és elfogadjuk azzal az önpusztító és önbecsapó mondattal, hogy: „Nincs mit tenni, így működik a világ.”.
De Testvérek, nagyon is van mit tenni! Annyit kell, illetve lehetne tenni, hogy attól, hogy a világ, vagy legalábbis a világhoz ragadt elvárás így, vagy úgy működik, te attól még nem engedsz neki. Attól, hogy a világ a feje tetejére áll és kézen kezd járni a láb helyett, neked még nem kötelező! Te járhatsz a lábadon, akkor is, ha kiröhögnek, akkor is, ha kigúnyolnak, akkor is, ha hátrányt kell elszenvedned emiatt, sőt akkor is, ha el akarnak pusztítani miatta. Van lehetőséged dönteni, nem muszáj a fejd tetejére állni, igenis van döntési lehetőséged!

Mai igénkben Jézus épp ebben teszi próbára a tanítványait. Arra kíváncsi, hogy kire figyelnek, hogy kire hallgatnak, hogy kitől várják a jó választ, a helyes utat. Azt kérdezi tőlük, látva a közeledő, már elfáradt és megéhező sokaságot: „*Honnan vegyünk kenyeret, hogy ezek ehessenek?”*.
Mit vár itt vajon Jézus? … Első körben azt, hogy bárkiben egyáltalán felmerüljön ez a kérdés, hogy vajon mit vár Ő tőlem? Mert lássuk be, sokszor már itt félre csúszunk. Előttünk a feladat, a megoldandó probléma, a szolgálat és kire nézünk? Magunkra és a minket körül vevőkre. Mindenféle tekintélyt, elvárást és hátsó szándékot elkezdünk mérlegelni, de, hogy Istenre nézzünk és Tőle kérjünk először választ, hogy „Uram, mit vársz tőlem?”, „Uram, te mutasd meg, hogy mi az én feladatom itt és most?”, ezt bizony rendre elfelejtjük megkérdezni. Neki indulunk, ötletelünk, jó durr-bele-bumm módra, aztán néha esetleg féltávnál leesik, hogy a mi mennyei Atyánkat már a start mezőn elhagytuk.
Nem csak a böjtben, hanem talán egyébként is érdemes lenne meghallanunk, hogy az Úr teszi fel nekünk is a kérdést, akár, mint fiatalnak, akár mint szülőnek-nagyszülőnek, vagy épp, akár, mint gyülekezeti tagnak, elhívott kereszténynek, hogy szerinted „Honnan fogunk élelmet venni, hogy ehessenek a juhaim?”. Isten rád néz, ahogy Jézus itt alapigénkben a tanítványaira és megkérdezi tőled is: Szerinted hogyan akarjuk megoldani a problémákat, elvégezni a rád is bízott feladatot, közösséget építeni, megélni az örömöt? Hogyan tegyük meg mindezt?
És, ha meghalljuk ezt a kérdést, akkor bennünk is, épp úgy, mint a tanítványokban, elkezdenek fogalmazódni az ötletek, a világban látott megoldási minták. Köztünk is biztosan vannak Fülöpök, akik rögtön matekozni, számolgatni kezdenek. Emberi és anyagai erőforrásokkal, szívességekkel és kemény számonkérésekkel: „mi mire lesz így elég?”. Fülöp is így tesz, és azt mondja: „*Kétszáz dénár árú kenyér sem elég nekik, hogy mindenki kapjon valami keveset.”* – és észre se veszi, hogy eleve értelmetlen a gondolatmenet, hiszen bolt amúgy sincs a közelben, hogy elrohanjon bevásárolni…
De mi is épp ugyanígy tudunk számolgatni, latolgatni és sokszor még el is hisszük, hogyha kijön az egyenlet, akkor végül minden működni fog. De testvérek, valójában mennyi pályázat, támogatás, egyházfenntartó, épület, vagy sztárokkal telepakolt program kell ahhoz, hogy megtérés és élő gyülekezet épüljön? Fülöp se érti, hogy miért számolgatott, hiszen a végeredmény őt se vitte közelebb a megoldáshoz.
Jön hát a következő válaszkísérlet. András próbálja az emberi közösségben, az összefogásban meglátni a megoldást, mint egy igazi idealista, aki elhiszi, hogy a világ meg tudja gyógyítani, vagy jobbítani önmagát. András azt mondja: „*9Van itt egy gyermek, akinél van öt árpakenyér és két hal”*. Gyakorlatilag gyűjtésbe kezdene, de aztán gyorsan le is mond az egészről, mert ő is rájön, hogy emberileg egészen egyszerűen kevesek a megoldáshoz. Mint, ahogy mi is sokszor belehergeljük magunkat, hogy csak össze kellene fognia a világnak, csak annyi lenne a feladat, hogy mindenki egy kicsit jobban törekedjen a békére, a szeretetre és máris szép és jó lesz minden. De aztán valahogy csak leesik a tantusz, hogy ha mindenkinél lenne kenyér, akkor nem lennének éhesek. Ha mindenki – beleértve önmagunkat is – önerőből, valóban számottevően többször tudna őszinte szeretettel tenni és szólni, akkor nem lenne eleve kérdés, nem lennének előttünk a problémák amikkel napról napra küzdünk. De nem megy, mert, ahogy ott az étel hiánya miatt voltak éhesek, mi a szeretet hiánya miatt érezzük azt, hogy harcolnunk és tipornunk kell. Nem tudunk szeretetet szerezni abból a világból, ami háborút, viszályt, versenyt akar kreálni mindenütt, mert az éri meg neki. Belülről nincs és nem is lesz megoldás. Ha te egyedül, csak önerőből akarod megoldani a gyülekezet, vagy a családod nehézségeit, a saját kihívást jelentő feladataidat, akkor - most szólok előre -: nem lesz igazi megoldás!
De talán mikor végig játszuk ezeket a zsákutcába jutó megoldási kísérleteinket, akkor végre mi is eljutunk addig, hogy meghalljuk Jézus eredeti kérdését. „*Honnan vegyünk kenyeret, hogy ezek ehessenek?*.
Akkor talán végre mi is Rá tekintünk és észrevesszük, hogy Ő egy pillanatra se kérte se a tanítványoktól, se tőled, hogy mondd meg, hogy hogyan oldod meg te, egyedül ezt a helyzetet! Nem mondta se nekik, se neked, hogy menj és csináld egyedül! Azt kérdezte: „Honnan vegyünk”. Nem azt kérdezte, hogy te honnan veszel, hanem azt kérdezte, hogy Ővele közösségben hogyan gondoljuk megoldani a feladatot. És ez egy nagyon nagy különbség, amit azonnal meg is mutat az ott lévőknek.

Bevonja a tanítványokat a szolgálatba? Igen, azt mondja nekik: „*Ültessétek le az embereket!*”, aztán később: „*Szedjétek össze a maradékot, hogy semmi se vesszen kárba!”*. Lesz feladatuk ebben a munkában, de Jézus egy szóval se mondja nekik, hogy egyedül kell kenyeret szerezniük valahonnan.
Épp így, amikor ma téged kérdez: *Szerinted hogyan akarjuk megoldani a problémákat, elvégezni a rád bízott feladatokat, közösséget építeni, megélni az örömöt?*- akkor egyáltalán nem azt kéri, hogy te old meg ezeket. Be akar vonni a Vele közös szolgálatba, azt akarja, hogy neked is igazi szívügyed legyen a te és minden testvéred megtérése, de nem azt várja, hogy Nélküle oldd meg valahogy a missziót.
Amikor ma igei elhívással el akar indítani Jézus a szeretettel szolgáló keresztény életbe, akkor eléd is épp ezt a csodát hozza. Nélküle nincs megoldás. Ötletelés, próbálkozás, fejetetejére állás az sok féle lehet, de megoldás, megtérés, az biztosan nem.
Ha viszont rá nézel, vele akarsz közösségben lenni, vele akarsz elindulni a szolgálatban, vele akarod végig járni minden elhívásod mélységeit és magasságait, akkor azt fogod megtapasztalni, amit a tanítványok is. Nem csak elég az Isten kegyelme, az Ő ereje, az Ő szeretete, az Ő békessége a mindennapokban és az egész életedre tekintve is, hanem még bőven van maradék is. A te mennyei Atyád szeretete nem csak, hogy nem fogy el, nem csak, hogy ott van a megoldás, hanem sokkal jobb és bőségesebb, mint ahogy azt kérnéd, vagy remélnéd.

Laetare, az öröm, örvendezés vasárnapja van, amelynek címadó igéje így hangzik: *„Örüljetek Jeruzsálemmel! Jöjjetek, akik szeretitek, és szívből ujjongjatok”*. Ez az öröm, ami jellemezheti a mi földi életünket is, ez nem egy légből kapott ötlet! Erre nagyon is konkrét okunk és elhívásunk van Krisztus megváltó szeretetében. A keresztért ugyanis egészen biztosan tudhatjuk, hogy ha nem a világ megoldásait és örömeit keressük, hanem az Istennel megélt közösség áldásainak bőséges kosarát, akkor jutni fog, de még bőven marad is.
Ha észrevesszük akiért, amiért dolgozunk, hogy végig csak annyit kért volna, hogy figyelj Rá valóban, csak szánd Rá az időd és ne minden mással, néhány ezressel próbáld a nap, vagy a hét végén, itt az istentiszteleten jelezni Neki, hogy azért mégiscsak fontos Ő neked, akkor már most örömben lehet részünk a gürizés és megszakadás helyett. Ne a napod, az életed legvégén döbbenj rá arra, mint az apa a fiára, hogy nem hajtani kellett volna, hanem csak őszinte, ráfigyelő szívvel Isten mellé letelepedni és megélni az Ő közösségének az ajándékait!
Testvérek, az Úr közelében kegyelem, békesség és szeretet bősége van. Tehát, ha ezekre vágysz, ha ezekkel akarsz másokat is jól lakatni, ha azt szeretnéd, hogy a családi életedbe, a gyülekezetbe, a településen, a világban ezek legyenek bőséggel jelen, akkor ne máshol keresd, ne te akard előteremteni, hanem csak telepedj le te is oda a fűbe Jézus köré a tanítványokkal és az ötezer emberrel és kérd Tőle, fogadd el Tőle és adj hálát Neki mindazért, amit Ő adott és ad neked! Szánjátok oda a Krisztussal megélt közösségre az időtöket és akkor Ő is oda tudja adni a te kezedbe is az örömből és áldásból ki nem fogyó kosarat, az Ő szeretét! Ámen